HR Službeni list Europske unije 34

32004R0827



SLUŽBENI LIST EUROPSKE UNIJE

UREDBA VIJEĆA (EZ) br. 827/2004

od 26. travnja 2004.

o zabrani uvoza atlantske velikooke tune (Thunnus obesus) koja potječe iz Bolivije, Kambodže, Ekvatorijalne Gvineje i Sijera Leonea i o stavljanju izvan snage Uredbe (EZ) br. 1036/2001

VIJEĆE EUROPSKE UNIJE,

uzimajući u obzir Ugovor o osnivanju Europske zajednice, a posebno njegov članak 133.,

uzimajući u obzir prijedlog Komisije,

budući da:

(1) Ribolovne resurse, koji predstavljaju iscrpljiva prirodna bogatstva, treba zaštiti u interesu biološke ravnoteže i globalne sigurnosti hrane.

(2) 1998. godine Međunarodna komisija za očuvanje atlantskih tuna (ICCAT), ugovorna stranka koje je Europska zajednica, donijela je rezoluciju 98-18 o neprijavljenim i nereguliranim ulovima tune velikim plovilima za ribolov parangalom u području pod primjenom Konvencije.

(3) Ugovorne stranke ICCAT-a, čiji su ribari obvezni smanjiti svoje ulove tune, ne mogu učinkovito gospodariti predmetnim stokovima osim ako sve zemlje koje nisu ugovorne stranke koje love atlantsku velikooku tunu ne surađuju s ICCAT-om poštujući njegove mjere za očuvanje i gospodarenje.

(4) ICCAT je utvrdio da su Belize, Bolivija, Kambodža, Ekvatorijalna Gvineja, Gruzija, Honduras, Sveti Vincent i Grenadini te Sijera Leone zemlje čija plovila love atlantsku velikooku tunu na način koji umanjuje učinkovitost mjera organizacije za očuvanje tuna, a svoje je nalaze potkrijepio podacima koji se odnose na ulove, trgovinu i aktivnosti plovila.

(5) Uvoz atlantske velikooke tune koja potječe iz Belizea, Bolivije, Kambodže, Ekvatorijalne Gvineje, Hondurasa te Svetog Vincenta i Grenadina trenutačno je zabranjen na temelju Uredbe (EZ) br. 1036/2001 od 22. svibnja 2001. o zabrani uvoza atlantske velikooke tune (Thunnus obesus) koja potječe iz Belizea, Bolivije, Kambodže, Ekvatorijalne Gvineje, Svetog Vincenta i Grenadina te Hondurasa (1).

(6) ICCAT je primio na znanje jačanje suradnje s Hondurasom u vezi s očuvanjem atlantske velikooke tune. ICCAT je na svojoj godišnjoj sjednici 2002. preporučio ukidanje zabrane uvoza za atlantsku velikooku tunu koju su u bilo kojem obliku ugovorne stranke uvele za Honduras.

(7) ICCAT je primio na znanje napredak u suradnji s Belizeom te Svetim Vincentom i Grenadinima za očuvanje atlantske velikooke tune. ICCAT je na svojoj godišnjoj sjednici 2003. ukinuo s 1. siječnja 2004. zabranu na uvoz atlantske velikooke tune koju su u bilo kojem obliku ugovorne stranke uvele za Belize te Sveti Vincent i Grenadine.

(8) ICCAT-ova nastojanja da potakne Boliviju, Kambodžu, Ekvatorijalnu Gvineju, Gruziju i Sijera Leone na pridržavanje mjera za očuvanje i gospodarenje atlantskom velikookom tunom nisu bila uspješna.

(9) ICCAT je svojim ugovornim strankama preporučio poduzimanje odgovarajućih koraka za zabranu uvoza proizvoda od atlantske velikooke tune u bilo kojem obliku iz Bolivije, Gruzije i Sijera Leonea te da nastave s primjenom zabrane takvog uvoza iz Kambodže i Ekvatorijalne Gvineje. Te će se mjere ukinuti čim se utvrdi da su predmetne zemlje uskladile svoju ribolovnu praksu s ICCAT-ovim mjerama. Stoga bi se te mjere trebale provoditi na razini Zajednice, koja ima isključivu nadležnost po tom pitanju. Međutim, s obzirom na izvještajna razdoblja koja zahtijeva ICCAT, zabrana na uvoz iz Gruzije ne stupa na snagu do 1. srpnja 2004.

(10) Te su mjere u skladu s obvezama Zajednice na temelju ostalih međunarodnih sporazuma.

(11) Zbog jasnoće Uredba (EU) br. 1036/2001 mora se staviti izvan snage i zamijeniti ovom Uredbom,

DONIJELO JE OVU UREDBU:

Članak 1.

U smislu ove Uredbe, „uvoz” znači carinski postupak iz članka 4. stavka 15. točke (a), stavka 15. točke (b) i stavka 16. točaka (a) do (f) Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (2).

Članak 2.

1. Zabranjuje se uvoz u Zajednicu atlantske velikooke tune (Thunnus obesus) koja potječe iz Bolivije, Kambodže, Ekvatorijalne Gvineje i Sijera Leonea koja je obuhvaćena KN oznakama ex 0301 99 90, 0302 34 00, ex 0302 70 00, 0303 44 00, ex 0303 80 00, ex 0304 10 38, ex 0304 10 98, ex 0304 20 45, ex 0304 90 97ex 0305 10 00, ex 0305 20 00, ex 0305 30 90, ex 0305 49 80, ex 0305 59 80 i ex 0305 69 80.

2. Zabranjuje se uvoz svih prerađenih proizvoda koji su dobiveni od atlantske velikooke tune iz stavka 1. koji su obuhvaćeni oznakama ex 1604 14 11, ex 1604 14 16 i ex 1604 14 18 i ex 1604 20 70.

3. Zabranjuje se uvoz u Zajednicu atlantske velikooke tune (Thunnus obesus) koja potječe iz Gruzije i obuhvaćena je KN oznakama ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 i ex 0305 69 80.

4. Zabranjuje se uvoz svih prerađenih proizvoda koji su dobiveni od atlantske velikooke tune iz stavka 3. koji su obuhvaćeni oznakama ex 1604 14 11, ex 1604 14 16 i ex 1604 14 18 i ex 1604 20 70.

Članak 3.

Ova se Uredba ne primjenjuje na količine proizvoda iz članka 2. koje potječu iz Bolivije, Gruzije i Sijera Leonea za koje je nacionalnim nadležnim tijelima na zadovoljavajući način moguće dokazati da su bile na putu prema teritoriju Zajednice na dan njezina stupanja na snagu i koje se stavljaju u slobodan promet najkasnije 14 dana nakon tog datuma.

Članak 4.

1. Uredba (EZ) br. 1036/2001 stavlja se izvan snage.

2. Upućivanje na Uredbu izvan snage tumači se kao upućivanje na ovu Uredbu.

Članak 5.

Ova Uredba stupa na snagu sedmi dan od dana objave u Službenom listu Europske unije.

Članak 2. stavci 3. i 4. primjenjuju se od 1. srpnja 2004.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Luxembourgu 26. travnja 2004. Za Vijeće Predsjednik B. COWEN

(1) SL L 145, 31.5.2001., str. 10.

(2) SL L 302, 19.10.1992., str. 1. Uredba kako je zadnje izmijenjena Uredbom Komisije (EZ) br. 60/2004 (SL L 9, 15.1.2004., str. 8.).